Sophie Hæstorp Andersen (S), 2010-03-16:
Socialdemokratiet har sammen med SF fremsat et forslag, der hedder »Fair Forandring«.
I det forslag har vi et ønske om, at vi vil vende og udvikle og gøre de danske sygehuse til verdens bedste.
Markant færre danskere skal dø af kræft og andre livstruende sygdomme, end tilfældet er i dag.
Medicinske patienter og kronisk syge skal behandles effektivt og værdigt.
Et nyt flertal i Folketinget vil således tilføre 3,1 mia. kr. ekstra målrettet de områder, hvor sygehusene i dag ikke er gode nok, så vi kan sikre danskerne verdens bedste sygehuse.
Når det kommer til kræft, er det sådan i Danmark, at en tredjedel flere danske mænd dør af kræft end svenske mænd, og en fjerdedel flere danske kvinder dør af kræft end svenske kvinder.
Det skyldes både, at flere danskere får kræft, og at chancen for at overleve kræft er ringere i Danmark end i Sverige.
Socialdemokraterne er sammen med SF parate til at prioritere de nødvendige midler og politiske tiltag for at sikre, at flere overlever kræftsygdom.
For at virkeliggøre en effektiv kræftbehandling er der særligt tre indsatsområder, vi mener er afgørende.
Det ene handler om bedre og hurtigere diagnose, så kræftsygdom opdages tidligere end i dag.
Det andet handler om moderne behandlingsmetoder.
Danske sygehuse skal være i front med de nyeste behandlingsmetoder, både når det handler om medicin og udstyr
Samtidig skal vi sikre en målrettet forebyggelse, bedre screening og vacciner, og borgervejledning skal optimeres, så færrest muligt kommer i risikozonen.
Dansk Folkepartis forslag her i dag tager sit udgangspunkt i en række tragiske patientsager, bl.a. i forhold til lungehindekræft, der er en sjælden kræftsygdom.
Vi mener, at der er nogle sympatiske toner i Dansk Folkepartis forslag, men at konsekvenserne for patienter og i forhold til økonomien ikke er belyst godt nok.
Så Socialdemokratiet kan ikke stemme for forslaget, som det ligger her nu.
Jeg synes personligt, at det er problematisk, som vi også så før i debatten, at tro, at fordi en behandling i Danmark koster 100.000 kr., er det også 100.000 kr., der følger med patienten til udlandet.
Det koster jo også at rejse.
Der skal være pårørende med, selv om det ikke står her i forslaget.
Ej heller synes jeg, at Dansk Folkeparti i tilstrækkelig grad har gjort sig tanker om, hvordan man henter ekspertise til Danmark, så patienterne med sjældne sygdomme kan behandles her i Danmark frem for at lade patienterne tage rejsen rundt i verden på et tidspunkt, hvor de er udsatte og måske dødeligt syge.
Jeg synes også, at der er nogle spørgsmål omkring patientsikkerhed og kvalitet.
Hvad er det for en kvalitet i behandlingen, patienterne rejser ud til?
Hvem er det, der skal sikre denne kvalitet?
Kan de pårørende komme med?
Er rejsen betalt?
Hvor lang tid skal de være væk?
Hvem har råd til at tage af sted?
Jeg mener, at det, som der er standardbehandling i Danmark, kan være eksperimentel behandling andre steder, og vice versa.
Hvad med andre sjældne sygdomme?
Hvorfor er det kun kræft, der her er omfattet?
De patienter vil da ganske berettiget også have et krav på, at regionerne betaler deres behandling i udlandet.
Der er allerede en lang række ting, man kan i dag.
Ved en lægefaglig beslutning er det muligt i dag at sende patienter udenlands.
Lad os udbygge dette yderligere.
I nogle tilfælde har det også været muligt at hente lægelig ekspertise til landet og holde konferencer via nettet eller lignende.
Lad os også udbygge dette.
Det er vigtigt at arbejde for, at den samlede danske befolkning sikres adgang til ekspertise.
Vi kan bakke op om, at regeringen redegør for mulighederne for at udbygge og etablere samarbejde om sjældne sygdomme med udenlandske læger inden for EU/EØS-området.
Danmark er et lille land, som Dansk Folkeparti også skriver, men så lille er vi heller ikke endda.
I betragtning af at det er et parti, som fokuserer meget på, hvilke kvaliteter Danmark rummer, synes jeg måske ikke, at man sætter nok pris på de kvaliteter, vi faktisk har i Danmark.
Vi har forskningsfyrtårne i Danmark.
Vi har læger, der rager op – ikke bare på kræftområdet, men på en lang række andre områder.
Vi har behandlingsmæssig kvalitet, også på kræftområdet, og det skal vi værne om.
De steder, hvor vi ikke er gode nok, skal vi selvfølgelig være bedre til at sikre, at der foregår et arbejde, og det er også den del af forslaget, som vi kan bakke op om, f.eks. at vi i en beretning eller ved, at regeringen kommer med en redegørelse, får sat større fokus på, hvad det er for steder, hvad det er for nicheområder, hvor vi ikke gør det godt nok, og hvordan vi så kan udbygge samarbejdet med udenlandske læger eller i nogle tilfælde sende flere patienter til udlandet.
Men vi mener, at det er et for bredt forslag til at sikre, at den ekspertise, vi faktisk har her i landet, også bliver udnyttet i tilstrækkelig grad, og til at alle patienter i det danske sundhedsvæsen sikres adgang til ekspertise og ikke kun nogle få.